TACLOBAN CITY – Waray nakita nga progreso ha sektor han mga parag-uma an duha ka tuig nga paglingkod ha poder ni Presidente Benigno Aquino III. Landaw hini an haros wang-wang nga perpormans ha karukayaknon ha pagdistribwer han tuna ngadto han paghatag hin serbisyo-sosyal ha katawhan.
“Inabat namon nga mga parag-uma nga an pangobyernuhan ni P-Noy waray magdara han interes han katawhan kundi ha iya Boss – an mga dagko nga agaron maytuna ngan an Estados Unidos. Mas naggrabe lugod an amon inaabat nga kagutom ngan kakablasan tungod kay an mga programa ni P-Noy diri nakasentro pagsolbar han amon ungara – an magkaada kalugaringon TUNA, “ pahayag ni Nestor Lebico, Secretary-General han Samahan han Gudti nga Parag-uma ha Sinirangan Bisayas o SAGUPA-SB.
Pinaka-kulelat an rehimen ni Aquino II kun ha karukayaknon ha distribusyon han tuna ha ilarum han CARP, naabot la hin 13, 819 ektarya kada bulan abereyds nga distribusyon tikang han Hulyo 2010 – Setyembre 2011. Mas dako pa ngani an abereyds nga distribusyon han dati nga presidente Gloria Arroyo nga naabot hin 17,311 ektarya kada bulan.
Ha Sinirangan Bisayas, dida han Abril 2012 mayda pa 66,252 ka ektarya o 13.5% nga tuna an kinahanglan maidistribwer tubtob ha pagtapos hini ha 2014. Usa an probinsya han Leyte han 21 nga probinsya nga natukoy nga mayda pinakadako nga balanse han kinahanglan pa maidistribwer ha bug-os nga nasud ngan usa na dinhe nga dapat igdistribwer na an 429 ektarya nga tuna ha Leyte Sab-a Basin.
Signipikante nga umubos yana nga tuig an Gross Domestic Product ngadto ha 11.6%, pangilal-an nga waray hini atamana an sektor han agrikultura nga amo an dako an kontribusyon ha ekonomiya ngan makakahatag hin damo nga oportunidad hin pagtrabaho.
Lumuros hin 66%-71% an produksyon han abaka tungod han peste nga bunchy top ngan abaca mosaic. Ika-duha nala kita ha Bicol ha produksyon han abaka yana tikang ha panguna naton ha mga naglabay. Tikang pa hadto, hamubo la gihap an presyo han kopras. Diri pala maiha umubos hin 230% ha pag-eksport hin lana tikang ha lubi an rehiyon. An Europa komo nangunguna nga nag-iimport hin lana ha nasud in waray kita yana makag-suplay. Maabot la 24, 200 metriko tonelada an aton nahi-eksport han syahan nga quarter yana nga tuig.
Gintatagan wada an pagbalyo han gamit han tuna ngan an pagbalyo han gintatanom ha tuna kun diin nagtitikaguti an natatamnan hin humay ngan utanon para ha lokal nga pagkonsumo. Landaw dinhe an pagtanom hin robusta coffee ha 200 ektarya nga katunaan ha Northern Samar nga papaliton han Nestle. Ika-duha an makahiribang nga pagmimina nga kon diin maabot 507,746.4729 ektarya hin tuna o 24% an mayda mining tenements (aprubado ngan may aplikasyon) tikang ha kabug-usan nga kahiluag han tuna ha rehiyon. Ngan mas papadig-unon pa ini han Executive Order 79 nga bag-o nga gin-aprubahan ni P-Noy.
Waray epektibo nga naipatuman ni P-Noy an iya ginbabandera nga 4Ps nga magsosolbar han kakablasan han kada Pilipino tungod kay hataas la gihapon an ihap han pamilya nga nagugutom nga umabot na ini yana ha 7% o 760,000 ka pamilya ha bug-os nga Visayas. Dako gihapon an ihap han malnutrisyon ha kada bata nga umabot hin 21.54% nga kon diin Samar an nanguna hini ha bug-os nga nasud.
Ha hisgutanan han katungod pantawo, ha masobra 300 nga detenido-pulitikal, 107 an nahirekord ilarum ni P-Noy, 11 an preso yana ha rehiyon. Kasagaran hini nga mga detenido-pulitikal in mga parag-uma. Usa na dinhe hira Dario Tomada ngan Oscar Belleza.
Ha luyo nga bahin, an karikuhan nga nahimo han pinakariko nga 40 nga pamilya lumubo ha sulod han 2 katuig ni Pres. Aquino II. Tikang US$22.8 billion nga nahi-report han 2010 humitaas ini hin US$47.4 billion yana nga 2012. Tumubo hin US$24.6 billion o 108%.
“Waray katagi hin lugway o tsansa makagawas ha kagutom ngan kakablasan pamaagi hin trabaho nga makakabuhi o pagkaada hin kalugringon nga tuna an katawhan Pilipino lugod an daan na mga riko nga pamilya hira an klarado nga umasenso,” dugang nga pahayag ni Lebico.
Klarado na an mensahe han iya popular nga linya nga “Kayo ang Boss Ko” ngan an “Matuwid na Daan”. Natanggal na an kan P-Noy maskara nga nagtatago ha nawong han iya kag-anak nga tapag-undong kuno han makabag-o nga demokrasya han nasud. Ini an “Matuwid nga Daan” han US-Aquino II nga rehimen — an duroy nga magluludlod ha kakurian han daan na makuri nga kahimtang han mga parag-uma. Nag-NOYNOYING hi Aquino II ha mga araba ngan demanda han katawhan Pilipino.
“Mentras an kanan nasud pag-uswag napupudngan para mapaurog ngan para mapadayon an kontrol ug ganansya han mga langyawanon nga negosyo ug han ira mga kasosyo ha gawas ug sakob han gobyerno. Mentras an mga parag-uma, waray kalugaringon nga tuna. Waray makahulugan nga pag-uswag. Waray makahulugan nga demokrasya. Waray makahulugan nga kamurayawan. Palpak an 2 ka tuig nga pagserbisyo ni P-Noy ha katawhan Pilipino. Sanglit panawagan la gihapon han sektor han parag-uma an pagsasabalaud ha gilayon han Genuine Agrarian Reform Bill o House Bill 374. Pagsabalaud han Peoples Mining Bill of 2011. Pagbasura han CARP/CARPer, Mining Act of 1995,” pagtatapos ni Lebico.###
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn